## PRAKTIS 14

Baca petikan di bawah dengan teliti, kemudian buat satu rumusan tentang kebaikan pembabitan remaja dalam tarian dan usaha untuk menggalakkannya . Panjangnya rumusan hendaklah tidak melebihi 120 patah perkataan. Aspek kesenian dan kebudayaan amat berkait rapat dengan identiti, ideologi, dan amalan harian sesuatu kelompok masyarakat. Hal sebegini perlu dikekalkan demi kesinambungan tamadun. Pelibatan masyarakat dalam aktiviti kesenian dan kebudayaan, misalnya dapat memberikan impak yang positif kepada pembangunan negara seterusnya meningkatkan produktiviti negara. Sejajar dengan itu, pelbagai pihak telah menggembleng tenaga untuk memastikan warisan seni dan budaya tradisional di Malaysia terus diwarisi generasi demi generasi. Bagi merealisasikan impian ini, golongan remaja memainkan peranan yang besar dalam kegiatan kesenian dan kebudayaan, terutamanya bidang tari. Bidang ini bukan sahaja mendatangkan keuntungan kepada negara, malah membantu perkembangan remaja pada hari ini. Remaja perlu dibimbing untuk menggerakkan mereka ke arah diri yang positif dan memiliki jati diri yang mantap. Aktiviti tarian dapat dijadikan sebagai medium untuk melahirkan modal insan kelas pertama. Tari merupakan gerak tubuh yang dilakukan secara berirama dan penuh penghayatan. Tarian yang dapat diceburi bukan sahaja tertumpu kepada tarian tradisional semata-mata, malah tarian moden dapat dikuasai sebagai langkah memartabatkan dunia tari di negara i ni. Pelibatan remaja dalam bidang seni tari dapat menonjolkan bakat dan potensi diri mereka secara keseluruhannya. Seterusnya tarian juga dapat membina keyakinan dan keberanian seseorang individu untuk tampil ke hadapan.Tarian juga mampu melahirkan perasaan serta keupayaan remaja dalam menguasai sesuatu gerakan kreatif. Secara tidak langsung, hal ini melahirkan individu yang cekap berfikir, lebih kreatif dan fokus pada sesuatu perkara yang dilakukan. Proses pembelajaran tari dapat membantu remaja mengaplikasikan kemahiran dalam menempuh kehidupan seharian mereka. Melalui pelibatan ini, remaja juga dapat mengetahui susur galur keturunan dan sejarah di Malaysia. Proses pembelajaran ini dapat menyerap perasaan cinta akan negara dan membimbing remaja untuk menjadi rakyat yang setia. Pertandingan tarian yang diwujudkan mampu menyatupadukan pelajar berbilang bangsa. Remaja akan dapat bergaul dan lebih memahami budaya bangsa lain. Kemampuan psikomotor dalam aktiviti tarian dapat dilihat melalui pelbagai gerakan tarian. Postur badan yang betul dan keseimbangan badan semasa menari menjadikan seseorang individu itu lebih berketerampilan. Keterampilan yang baik mampu memberikan keyakinan yang tinggi dalam proses tumbesaran remaja. Kerjasama dan komitmen pada tugas yang diamanahkan dapat diwujudkan secara tidak langsung. Remaja akan belajar untuk menghargai pendapat orang lain dan bertanggungjawab kepada dunia sekelilingnya, Sikap bertanggungjawab ini dapat dibentuk melalui penjagaan peralatan tarian, aksesori dan pakaian. Pembabitan remaja dalam bidang seni tari juga mampu melahirkan individu yang berdisiplin tinggi. Komitmen yang baik, sama ada semasa latihan, persediaan sebelum mengadakan persembahan, semasa persembahan berlangsung ataupun selepas persembahan, diperlukan bagi membuahkan kejayaan sesebuah pasukan. Dengan adanya tarian, remaja akan lebih berdikari dalam pengurusan diri. Remaja akan terdidik untuk mengimbangi diri dalam pelajaran dan aktiviti sampingan dengan sendirinya. Sebagai rakyat Malaysia, kita harus bersatu mempertahankan warisan seni budaya bangsa agar terus gah di mata dunia. Remaja juga hendaklah mencuba bakat untuk mencintai seni budaya bangsa. Tanpa usaha remaja ini, seni budaya akan pupus ditelan zaman. Remaja merupakan pemangkin kecemerlangan negara. Oleh itu, janganlah mudah terleka dan membinasakan diri dengan aktiviti yang tidak mendatangkan sebarang kebaikan.